Filip Lindberg

Hans Filip Lindberg (s. 31. tammikuuta 1999 Espoo) on suomalainen jääkiekkomaalivahti, joka pelaa SM-liigajoukkue Porin Ässissä.
Ura.
Junioriura.
Lindberg aloitti jääkiekkoilun omien sanojensa mukaan noin 4–5-vuotiaana ja päätyi maalivahdin pelipaikalle Rasmus Tirrosen innoittamana. Hänen kasvattajaseuransa on Jäähonka, josta Lindberg siirtyi C-juniori-ikäisenä Espoo Bluesiin. Hän voitti kauden 2014–2015 päätteeksi C-nuorten Suomen-mestaruuden. Kauden 2015–2016 päätteeksi Lindberg voitti B-nuorten SM-hopeaa Espoo Bluesin riveissä. Suurin osa hänen kaudestaan eteni kuitenkin Blues Akatemian B-nuorissa. Kaudella 2016–2017 Lindberg nousi Bluesin B-nuorten pääasialliseksi vastuunkantajaksi, mutta pudotuspeleissä joukkueen kaikki ottelut pelasi kuitenkin Bluesia A-nuorista vahvistanut Oskar Autio. Hän voitti kauden päätteeksi B-nuorten SM-hopeaa. Lindberg palkittiin sarjan parhaana maalivahtina Jarmo Myllys -palkinnolla ja hänet valittiin ensimmäiseen tähdistökentälliseen.
Kaudeksi 2017–2018 Lindberg siirtyi A-nuorten SM-liigan nousijajoukkue Tuton maalinsuulle. Hän pelasi alkusarjan ja alemman jatkosarjan 53:sta ottelussa 48:ssa. Lindbergistä tuli kaikkien aikojen eniten otteluita A-nuorten SM-liigassa yhden kauden aikana pelannut maalivahti. Hänet palkittiin kauden päätteeksi sarjan opiskelijapalkinnolla ja valittiin toiseen tähdistökentälliseen.
Yliopistovuodet ja NHL varaus.
Lindberg siirtyi kaudeksi 2018–2019 Yhdysvaltoihin Massachusettsin yliopiston Amherstin yksikön joukkueeseen. Hän pelasi "Freshman-vuotenaan" 17 ottelua torjuen 11 voittoa, joista neljä oli nollapelejä. Lindberg voitti Hockey Eastin runkosarjan mestaruuden.
Minnesota Wild varasi Lindbergin seitsemännellä kierroksella 197. pelaajana . "Junior-vuotenaan" 2020–2021 hän torjui 15 ottelussa kymmenen voittoa ja vain yksi Lindbergin ottelu päättyi tappioon varsinaisella peliajalla. Hän voitti Hockey Eastin mestaruuden ja Lindberg valittiin divisioonan toiseen tähdistökentälliseen. Hän torjui UMassille myös koko yliopiston historian ensimmäisen NCAA:n mestaruuden torjuttuaan finaaliottelussa St. Cloud State Universitya vastaan nollapelin lukemin 5–0. Lindberg torjui ottelussa 25 kertaa. Hänestä tuli historian ensimmäinen NCAA:n mestaruutta juhlinut suomalaismaalivahti. Lindbergistä tuli samalla myös ensimmäinen joukkueensa mestaruuteen torjunut eurooppalaismaalivahti. Hänet valittiin lopputurnauksen tähdistökentälliseen.
Vuodet AHL:ssä.
Vuonna 2021 Minnesota Wild tarjosi Lindbergille tulokassopimusta, mutta hän kuitenkin kieltäytyi tästä ja seuran oikeudet Lindbergiin raukesivat kesäkuun loppuun mennessä. Heinäkuussa 2021 hän teki vapaana agenttina kaksivuotisen tulokassopimuksen Pittsburgh Penguinsin kanssa. Seura lähetti Lindbergin syksyn harjoitusleiriltä AHL-joukkue Wilkes-Barre/Scranton Penguinsiin. Vain kaksi päivää myöhemmin hänet nostettiin Pittsburghin NHL-kokoonpanoon harjoitusotteluun Detroit Red Wingsia vastaan, mutta neljä päivää myöhemmin ennen runkosarjan alkua Lindberg lähetettiin kuitenkin takaisin farmiin. Hän aloitti AHL-kauden 2021–2022 vahvasti, kun Lindbergin neljä ensimmäistä ottelua päättyivät voittoon. Hänet valittiin AHL:n lokakuun kuukauden pelaajaksi. Lindberg pelasi alkukaudella kaikkiaan seitsemän ottelua, kunnes hänen kautensa päättyi jo marraskuussa nilkkavamman vuoksi. Myös syksyn 2022 harjoitusleirin päätteeksi Lindberg lähetettiin farmiin. Joulukuussa hän joutui lähes neljäksi viikoksi sivuun loukkaantumisen vuoksi. Lindberg pelasi kauden 2022–2023 aikana 19 runkosarjaottelua, kunnes hänen kautensa päättyi päävammaan helmikuussa 2023.
Paluu Suomeen.
Kaudeksi 2023–2024 Lindberg siirtyi 1+1-vuotisella sopimuksella SM-liigajoukkue Turun Palloseuraan. Lokakuussa 2023 hän joutui sivuun sairastumisen vuoksi. Lindberg oli terveydellisistä syistä sivussa kahdeksan viikkoa ja hän palasi kaukaloihin joulukuussa. Tammikuussa 2024 Lindberg joutui yli kuukaudeksi sivuun alaraajavamman vuoksi. Poissaoloista huolimatta hän yli puolet TPS:n kauden otteluista. Lindberg pelasi runkosarjassa 31 runkosarjaottelua torjuen kuusi voittoa varsinaisella peliajalla sekä kaksi nollapeliä. Pudotuspeleissä hän pelasi yhdeksän ottelua torjuen viisi voittoa. TPS ei käyttänyt Lindbergin sopimuksessa ollutta optiota. 
Lindberg siirtyi kaudeksi 2024–2025 vuoden mittaisella sopimuksella SaiPaan, mutta ei lopulta pelannut siellä yhtäkään ottelua. Hän loukkaantui ennen kauden alkua ja kuntouduttuaan SaiPa lainasi hänet Hämeenlinnan Pallokerhoon noin kuukauden mittaisella sopimuksella. Lindberg pelasi siellä ensimmäisessä ottelussaan vieraissa 20. joulukuuta 2024 Porin Ässiä vastaan heti nollapelin. Hänen lainasopimustaan jatkettiin tammikuussa siirtotakarajalle 15. helmikuuta asti. Siirtotakarajalla Lindberg siirtyi loppukaudeksi lainalle Tapparaan. Hän otti joukkueen ykkösmaalivahdin paikan Juha Metsolalta ja pelasi seitsemän runkosarja- ja kahdeksan pudotuspeliottelua.
Kaudeksi 2025–2026 Lindberg siirtyi vuoden mittaisella sopimuksella Porin Ässiin.
Maajoukkueura.
Lindberg pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Lindberg toimi Suomen kakkosmaalivahtina Ukko-Pekka Luukkoselle ja hän pelasi alkulohkon ottelussa Kazakstania vastaan, jolloin Lindberg torjui Suomelle 5–0-voiton. Hän torjui nollapelissään 18 kertaa. Yhteensä Lindberg on pelannut kahdeksan nuorten ja neljä poikien maaottelua.
Muuta.
Lindberg valmistui ylioppilaaksi Kerttulin lukiosta vuonna 2018. Lukion Lindberg suoritti kuitenkin pääasiassa Haukilahden lukiossa Espoossa.